《玉京秋 秋江晚泊，用草窗韵》
清代·蒋春霖

江影阔。孤帆卸天际，倦怀凄切。晴树生秋，岸风送响，篷敲残叶。

山勒寒潮怒起，涌波心、千万堆雪。者离别、一程程恨，去鸿愁说。

日落征衫寒怯。数归期、冰轮又缺。渍酒罗襟，缄诗瑶轴，馀香都歇。

瘦菊霜橙，怕客里、偏过登临佳节。暮笳咽。沙影沈沈动月。

作者简介：蒋春霖（1818～1868）晚清词人。字鹿潭，江苏江阴人，后居扬州。咸丰中曾官两淮盐大使，遭罢官。一生潦倒，后因情事投水自杀（一说仰药死）。早年工诗，中年一意于词，与纳兰性德、项鸿祚有清代三大词人之称，所作《水云楼词》以身遭咸丰间兵事，特多感伤之音，诗作传世仅数十首，称《水云楼賸稿》。